als_Latn dik_Latn sag_Latn
Ka pasur shumë teori, emra, lista dhe harta për ndarjen e 61 bashkive mes PS-LSI. Por, kryeministri Edi Rama dhe Ilir Meta, dy aktorët kryesorë të shumicës në pushtet, pas disa takimeve radhazi kokë më kokë, herë në Kryeministri dhe herë në Kryesinë e Kuvendit, do të takohen sot, për të ndarë në mënyrë përfundimtare 61 njësitë vendore. Rama dhe Meta do të takohen paraditen e sotme në selinë e Partisë Socialiste. Dy krerët e mazhorancës do të finalizojnë procesin e negociatave disajavore, për ndarjen e njësive vendore, në të cilat Partia Socialiste dhe Lëvizja Socialiste për Integrim do të mbështesin kandidatët e njëra-tjetrës në zgjedhjet lokale të 21 Qershorit. Në takim pritet të marrin pjesë edhe dy kryetarët e grupeve parlamentare, Gramoz Ruçi dhe Petrit Vasili, të cilët kanë pasur një rol të rëndësishëm për negociatat e deritanishme. Ruçi dhe Vasili do të kujdesen për zbatimin e marrëveshjes në terren që do të nënshkruhet nga Rama dhe Meta. Por, Ruçi dhe Vasili do të informojnë dy kryetarët edhe për ecurinë e negociatave deri në minutat e fundit për zonat ku ka pasur mosmarrëveshje. Takimi mes Ramës dhe Metës zhvillohet në një kohë kur në media janë artikuluar disa teza për një ftohje dhe heshtje dyshuese në koalicion, për shkak të çështjes “Doshi”.
Ndarja e zonave
Teksa çështja “Doshi” vijon të dominojë aktualitetin politik, të mbajë pezull vëmendjen e opinionit publik, Edi Rama dhe Ilir Meta do të ndajnë sot zonat e influencës, duke marrë si referencë peshën e LSI në Parlament dhe rezultatin e saj në zgjedhjet e 23 Qershorit. Nën vëmendjen e mediave dhe nën zhurmën e telenovelës “Doshi”, kreu i PS dhe i LSI pritet të tejkalojnë sot një moment tejet delikat, që provokon gjithnjë krisje dhe pakënaqësi në koalicion. Edhe pse publikisht është deklaruar se nuk ka ndarje të njësive vendore, por vetëm identifikim përgjegjësish, për kryeministrin Edi Rama, ndarja e njësive me aleatin kryesor, është konsideruar si sfida më e vështirë në raport me zgjedhjet e 21 Qershorit. Kështu, pas një procesi maratonë negociatash, shoqëruar me mosmarrëveshjet dhe tensionin e natyrshëm që sjell ndarja e pushtetit, Meta dhe Rama, në prani edhe të bashkëpunëtorëve kryesorë respektivë, mësohet se do të ndajnë sot hartën e njësive vendore, duke filluar që nga bashkitë e nivelit të parë, të dytë dhe të tretë. Nëse në LSI gjithçka duket se është “me qetësi dhe buzëqeshje”, ky proces është reflektuar me tension, mosmarrëveshje, pretendime dhe përbetime në Partinë Socialiste. Deputetët e PS kanë demostruar rezistencë dhe këmbëngulje për të mos lëshuar bashkitë e mëdha si Fierin, Shkodrën, Tiranën, Durrësin, Elbasanin, Korçën etj. Dhe kështu do të ndodhë. Partia Socialiste do të propozojë kandidatët e saj në bashkitë e lartpërmendura, ndërsa LSI do të propozojë kandidatë në bashkitë e nivelit të dytë dhe të tretë. Sipas burimeve, Lëvizja Socialiste për Integrim, ka kërkuar fillimisht të propozojë një kandidat për çdo tre bashki, pra rreth 20 kandidatë.
Ndarja e bashkive
Partia Socialiste do të propozojë kandidatin për Bashkinë e Tiranës. Lajmi është konfirmuar edhe nga vetë Meta, i cili ka deklaruar se propozimi i takon PS. Orët e fundit flasin në favor të Erjon Veliajt. Ndërkaq, PS-LSI kanë zgjedhur edhe dilemën e Fierit. PS pritet të propozojë në Fier bashkëshortin e Elisa Spiropalit, Salarjon Totaj, i cili aktualisht mban postin e drejtorit të Ujësjellës-Kanalizimeve në Fier. Ndërkaq, në Bashkinë e Durrësit pritet të propozohet Vangjush Dako. Po ashtu, Rama do t’i besojë Qazim Sejdinit sfidën për Bashkinë e Elbasanit. Në Korçë, PS pritet të propozojë kryetarin aktual, Sotiraq Filon. Ndërkaq, në Bashkinë e Shkodrës, pothuajse është konfirmuar Keti Bazhdari.
Nervozizëm në PS
Ndarja e zonave të influencës me LSI, po përjetohet me një farë nervozizmi në strukturat e Partisë Socialiste. Disa linja në PS nuk janë dakord që LSI t’i lihen kaq shumë njësi vendore. Ndërkaq, të shumta janë pretendimet sa i takon zbatimit të marrëveshjes për ndarjen e pushtetit pas zgjedhjeve të 23 Qershorit. Deputetët e PS pretendojnë se LSI ka emëruar më shumë njerëz të saj, se 25 përqindëshi i përcaktuar në marrëveshje. Madje, për të verifikuar një pretendim të tillë, Rama ngriti një grup pune, por gjatë ditëve të fundit të inspektimeve, LSI refuzoi të bëhej pjesë e grupit. Adriatik Doçi
Sunday, March 15, 2015 - 07:36
als_Latn als_Latn als_Latn als_Latn als_Latn als_Latn als_Latn eng_Latn